Kaapse bendes baklei terug, maar LUR bult spiere | Netwerk24
Deur Lynn Williams 27 Julie 2019 18:00
Albert Fritz, LUR vir gemeenskapsveiligheid in die Wes-Kaap, sê hulle ondersoek verskillende gevalle waar dit lyk asof bendes in die provinsie besig is om terug te baklei.
Fritz sê hy wil ’n duidelike boodskap aan bendes uitstuur dat hulle nie die geveg gaan wen nie.
Sy uitlatings kom in lig van die dood van Cynthia Stoulo, ’n ANC-aktivis.
Stoulo is Donderdag doodgeskiet terwyl sy met haar sewejarige seun skool toe gestap het.
Volgens Fritz is ’n polisievrou ook Donderdag in ’n winkel by ’n vulstasie in Delft van haar vuurwapen beroof.
Albert Fritz, LUR vir gemeenskapsveiligheid in die Wes-Kaap, sê dit lyk asof bendes begin terugveg. Foto: Argief
Syfers van verlede naweek dui daarop dat 25 moorde in die provinsie gepleeg is, ondanks die feit dat die weermag na bepaalde gebiede in die provinsie ontplooi is.
“Ons monitor die syfers en voorvalle op ’n weeklikse basis. Dit is ons hoop dat die syfers van hierdie naweek en die naweke wat volg net al hoe meer gaan afneem.”
Fritz het ook die aanhoudende bendegeweld op die Kaapse Vlakte veroordeel.
Hy meen bendeleiers en nie net die huurmoordenaars nie verdien om agter tralies te sit.
“Ons wil dit aan bendeleiers en bendelede duidelik maak dat hulle nie die geveg gaan wen nie.”
Die weermag is in Bishop Lavis, Mitchells Plain, Delft, Elsiesrivier, Nyanga, Khayelitsha, Mfuleni, Philippi, Kraaifontein en Manenberg ontplooi.
Dié tien distrikte is deur Bheki Cele, minister van polisie, as misdaad-brandpunte geïdentifiseer.
Meer oor: Albert Fritz | Kaapse Vlakte | Bendegeweld
Bendelid van PE moet 12 jaar tronk toe